Peters Sūlbergs
Peters Sūlbergs (norvēģu: Petter Solberg; dzimis 1974. gada 18. novembrī) ir profesionāls rallija un rallijkrosa pilots. Sūlbergs pasaules rallija čempionātā (WRC) debitēja 1998. gadā, un jau 1999. gadā parakstīja līgumu ar Ford rūpnīcas komandu. Nākamajā gadā Sūlbergs uzsāka veiksmīgu sadarbību ar Subaru World Rally Team. Ar Subaru komandu Sūlbergs 2002. gadā ieguva otro vietu piekāpjoties Markusam Grenholmam un pēc tam 2003. gadā kļuva par pirmo norvēģi, kurš ieguva pasaules čempiona titulu kā pilots. Nākamajās divās sezonās viņš palika otrajā vietā piekāpjoties Sebastjēnam Lēbam. Pēc Subaru izstāšanās no WRC 2008. gada sezonas beigās Sūlbergs saņēma privātu finansiālo atbalstu, lai startētu Petter Solberg World Rally Team komandā un startēja ar Citroën Xsara WRC, Citroën C4 WRC un Citroën DS3 WRC automašīnām. 2012. gadā Peters atgriezās rūpnīcas komandā, pievienojoties Ford rallija komandai, 12 gadus pēc debijas WRC tajā pašā komandā. Veiksmīgākais Sūlberga rallijs ir Velsas rallijs, kurā uzvaru viņš izcīnījis četrreiz. Visvairāk uzvaru sezonā norvēģis izcīnīja 2004. gadā: četras. Pēdējo uzvaru rallijā Peters Sūlbergs izcīnīja 2005. gadā. 2013. gadā viņš pārgāja uz rallijkrosu un 2014. gadā kļuva par FIA Pasaules rallijkrosa čempionāta pirmās sezonas uzvarētāju pēc piecām uzvarām sacīkstēs un deviņiem pjedestāliem. Nākamajā gadā viņš atkārtoti izcīnīja uzvaru. 2017. gadā Peters sadarbībā ar Volkswagen Motorsport izveidoja PSRX Volkswagen Sweden komandu un uzvarēja komandas čempionātā gan 2017., gan 2018. gadā, pirms viņš izstājās no pilnas slodzes motosporta. Sūlberga dēls Olivers Sūlbergs arī ir rallija pilots; viņi kopā startējuši Race of Champions. Sūlberga brālis Henings arī ir rallists.